
[bookmark: TextBodyBegin]Europski parlament,
–	uzimajući u obzir svoje prethodne rezolucije o Hong Kongu i Kini,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je 15. prosinca 2025. Visoki sud u Hong Kongu na temelju Zakona o nacionalnoj sigurnosti donio osuđujuću presudu protiv britanskog državljanina i prodemokratskog aktivista Jimmyja Laija za djelovanje u dosluhu sa stranim silama, a na temelju Uredbe o kaznenim djelima iz kolonijalnog razdoblja za poticanje na pobunu; budući da mu sada predstoji izricanje kazne, koja bi mogla biti doživotni zatvor;
B.	budući da se Lai od prosinca 2020. nalazi u pritvoru zbog nekoliko politički motiviranih optužbi; budući da je u samici proveo više od 1800 dana;
C.	budući da presuda Laiju predstavlja daljnju eskalaciju u pogledu ukidanja slobode izražavanja, slobode medija i neovisnosti pravosuđa u Hong Kongu nakon što je 2020. uveden Zakon o nacionalnoj sigurnosti, a 2024. Uredba o zaštiti nacionalne sigurnosti;
D.	budući da je Kina uvođenjem Zakona o nacionalnoj sigurnosti i Uredbe o zaštiti nacionalne sigurnosti prekršila međunarodne pravne obveze kojima se Hong Kongu do 2047. jamči poseban status u skladu sa Zajedničkom kinesko-britanskom deklaracijom i Međunarodnim paktom o građanskim i političkim pravima, koji se i dalje primjenjuje na Hong Kong;
E.	budući da Laiju u dobi od 78 godina prijeti dugotrajna zatvorska kazna ili doživotni zatvor, unatoč tome što boluje od dijabetesa i što je trenutačno u zatvoru u uvjetima koji su opasni po život;
1.	najoštrije osuđuje osuđujuću presudu protiv Jimmyja Laija i izražava ozbiljnu zabrinutost zbog predstojećeg izricanja kazne; apelira na hongkonške vlasti da odmah i bezuvjetno oslobode Laija i sve druge osobe pritvorene zbog uživanja osnovnih sloboda, uključujući vjerska i demokratska prava, te da odbace sve optužbe protiv njih i zajamče im temeljna prava; apelira na hongkonške vlasti da Laiju i drugim političkim zatvorenicima kojima je potrebna pomoć odmah omoguće pristup specijaliziranoj liječničkoj skrbi;
2.	naglašava da je neutemeljeni kazneni progon Jimmyja Laija primjer sustavne primjene zakona o državnoj sigurnosti u svrhu gušenja neovisnih medija, slobode govora i političke oporbe u Hong Kongu;
[bookmark: _Hlk219303975]3.	još jednom oštro osuđuje Zakon o nacionalnoj sigurnosti i Uredbu o zaštiti nacionalne sigurnosti u Hong Kongu i njihove transnacionalne implikacije; poziva na stavljanje tih akata izvan snage;
4.	osuđuje sve veću transnacionalnu represiju koju kineske i hongkonške vlasti provode nad novinarima, aktivistima i dijasporom, čak i u EU-u; ponovno poziva države članice da obustave primjenu ugovora o izručenju s Kinom i Hong Kongom te da pruže djelotvornu zaštitu osobama kojima prijeti politički progon; poziva Komisiju da pokrene zamrzavanje statusa Hong Konga u okviru Svjetske trgovinske organizacije;
5.	smatra da bi doživotno zatvaranje Laija bilo neprihvatljivo i imalo ozbiljne posljedice za odnose EU-a i Kine;
6.	apelira na Vijeće da preispita svoje zaključke o Hong Kongu iz 2020. i u okviru globalnog režima sankcija EU-a u području ljudskih prava donese sankcije protiv upravitelja Johna Leeja te svih dužnosnika odgovornih za zatiranje sloboda;
7.	poziva delegaciju EU-a da pojača diplomatske napore i pomnije prati slučaj Jimmyja Laija i povezane slučajeve;
8.	nalaže svojoj predsjednici da ovu Rezoluciju proslijedi Komisiji, Vijeću, Narodnoj Republici Kini i Posebnom upravnom području Hong Konga.

